Jeremia 40 | Beibele Inthaneteng | Phetolelo ya Lefase le Lefsa
40 Le ke lentšu leo le tletšego Jeremia le etšwa go Jehofa ka morago ga ge Nebusaradani+ molaodi wa bahlapetši a mo lokolotše kua Rama,+ ge a be a mo tšea nakong ya ge a be a sa tlemilwe ka diketane gare ga mathopša ka moka a Jerusalema le a Juda, ao a bego a išwa bothopša kua Babilona.+
2 Ke moka molaodi wa bahlapetši a tšea Jeremia a re go yena: “Jehofa Modimo wa gago ke yena a boletšego bošula bjo ka lefelo le,+
3 gore Jehofa a bo phethagatše, a dire feela bjalo ka ge a boletše ka gobane le diretše Jehofa sebe gomme la se kwe lentšu la gagwe. Ke ka baka leo se se le diragaletšego.+
4 Bjale bona! Lehono ke go lokolotše diketaneng tšeo di bego di le diatleng tša gago. Ge e ba o bona go lokile mahlong a gago go ya le nna Babilona, gona a re ye, ke tla dula ke go beile leihlo.+ Eupša ge e ba o bona go sa loka mahlong a gago go ya le nna Babilona, gona lesa. Bona! Naga ka moka e pele ga gago. Gohle moo mahlo a gago a bonago go lokile e bile go swanetše gore o ye gona, eya gona moo.”+
5 O be a se a hlwa a rera go boa ge Nebusaradani a be a re: “Boela go Gedalia+ morwa wa Ahikama+ morwa wa Shafane,+ yoo kgoši ya Babilona e mo laetšego gore a okamele metse ya Juda, o dule le yena gare ga batho; goba gohle moo o bonago go lokile mahlong a gago gore o ye gona, eya gona.”+
Ke moka molaodi wa bahlapetši a mo nea dijo le mpho, a mo lesa a sepela.+
6 Jeremia a ya go Gedalia+ morwa wa Ahikama kua Mitsipa,+ a dula le yena gare ga batho bao ba bego ba tlogetšwe nageng.
7 Ka morago matona ka moka a madira ao a bego a le nageng,+ ona le banna ba ona, ba kwa gore kgoši ya Babilona e laetše Gedalia morwa wa Ahikama gore a okamele naga le gore a okamele banna le basadi le bana ba banyenyane gotee le ba bangwe ba babotlana ba naga, bao ba bego ba sa išwa bothopša kua Babilona.+
8 Ka gona ba ya go Gedalia kua Mitsipa, e le Ishimaele+ morwa wa Nethania le Johanana+ le Jonathane, barwa ba Karea le Seraya morwa wa Tanuhumethe le barwa ba Efai wa Monetofa+ le Jesania+ morwa wa Momaakati,+ bona le banna ba bona.+
9 Gedalia+ morwa wa Ahikama+ morwa wa Shafane+ a enela+ bona le banna ba bona, a re: “Le se ke la boifa go hlankela Bakaladea. Dulang mo nageng le hlankeleng kgoši ya Babilona gomme dilo di tla le sepelela gabotse.+
10 Ge e le nna, ke dula Mitsipa,+ e le gore ke le emele go Bakaladea bao ba tlago go tla go rena. Ge e le lena, kgoboketšang beine+ le dienywa tša selemo le makhura, le di bee ka dibjaneng tša lena gomme le dule metseng yeo le itšeetšego yona.”
11 Bajuda ka moka bao ba bego ba le Moaba le gare ga bana ba Amoni le kua Edomo gotee le bao ba bego ba le dinageng tše dingwe ka moka,+ le bona ba kwa gore kgoši ya Babilona e be e neile Juda mašaledi le gore e be e laetše Gedalia+ morwa wa Ahikama morwa wa Shafane gore a a okamele.
12 Ke moka Bajuda ka moka ba boa mafelong ka moka ao ba bego ba tšitlanyeditšwe go ona, ba tla nageng ya Juda go Gedalia kua Mitsipa.+ Ba kgoboketša beine le dienywa tša selemo ka bontši kudu.
13 Ge e le Johanana+ morwa wa Karea+ le matona ka moka a madira ao a bego a le nageng,+ a tla go Gedalia kua Mitsipa.
14 Ke moka a re go yena: “Na ga o tsebe gore Baalise, kgoši ya bana ba Amoni,+ o romile Ishimaele+ morwa wa Nethania+ gore a tlo bolaya moya wa gago?” Eupša Gedalia morwa wa Ahikama a se ke a ba dumela.+
15 Johanana+ morwa wa Karea a re go Gedalia, ba le lefelong le le utegilego kua Mitsipa: “Gona bjale ke nyaka go sepela ke yo bolaya Ishimaele morwa wa Nethania, ka ge go se le o tee yo a tlago go tseba.+ Go re’ng a tlo bolaya moya wa gago le gona go re’ng batho ka moka ba Juda bao ba kgobokeletšwago go wena ba swanetše go gašanywa gomme mašaledi a Juda a hwe?”+
16 Eupša Gedalia+ morwa wa Ahikama+ a re go Johanana morwa wa Karea: “O se ke wa dira selo se, ka gobane seo o se bolelago ka Ishimaele ke maaka.”+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D40%26wtlocale%3DSE%26srcid=share⊂ject=Bala Beibele Inthaneteng